CELEX: 32015R1839
Language: da
Date: 2015-10-14 00:00:00
Title: Europa-Parlamentets og Rådets forordning (EU) 2015/1839 af 14. oktober 2015 om ændring af forordning (EU) nr. 1303/2013 for så vidt angår specifikke foranstaltninger for Grækenland

15.10.2015   
            
            
               DA
            
            
               Den Europæiske Unions Tidende
            
            
               L 270/1
            
         EUROPA-PARLAMENTETS OG RÅDETS FORORDNING (EU) 2015/1839
   af 14. oktober 2015
   om ændring af forordning (EU) nr. 1303/2013 for så vidt angår specifikke foranstaltninger for Grækenland
   EUROPA-PARLAMENTET OG RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde, særlig artikel 177,
   under henvisning til forslag fra Europa-Kommissionen,
   efter fremsendelse af udkast til lovgivningsmæssig retsakt til de nationale parlamenter,
   efter høring af Det Europæiske Økonomiske og Sociale Udvalg,
   efter høring af Regionsudvalget,
   efter den almindelige lovgivningsprocedure (1), og
   ud fra følgende betragtninger:
   
               (1)
            
            
               Grækenland er på en måde, der er uden sidestykke, ramt af virkningerne af den finansielle krise. Krisen har ført til vedvarende negative vækstrater for bruttonationalproduktet i Grækenland i en årrække, hvilket har forårsaget alvorlige likviditetsproblemer og mangel på tilgængelige offentlige midler til de offentlige investeringer, der er nødvendige for at fremme en bæredygtig genopretning. Dette har skabt en ekstraordinær situation, som bør imødegås med specifikke foranstaltninger.
            
         
               (2)
            
            
               Det er af afgørende betydning, at manglen på likviditet og offentlige midler i Grækenland ikke hindrer investeringer i programmer, der modtager støtte fra Den Europæiske Fond for Regionaludvikling, Den Europæiske Socialfond og Samhørighedsfonden (»fondene«) og Den Europæiske Hav- og Fiskerifond (EHFF).
            
         
               (3)
            
            
               For at sikre, at Grækenland har tilstrækkelige finansielle midler til at påbegynde gennemførelsen af programmerne for 2014-2020, der støttes af fondene og EHFF i 2015 og 2016, er det hensigtsmæssigt at forhøje niveauet for den første forfinansiering, der udbetales til operationelle programmer under målet om investeringer i vækst og beskæftigelse, og til programmer, der støttes af EHFF gennem betaling af et supplerende første forfinansieringsbeløb i disse år.
            
         
               (4)
            
            
               For at sikre, at det supplerende første forfinansieringsbeløb bruges effektivt og når frem til modtagerne af støtte fra fondene og EHFF så hurtigt som muligt, så de kan foretage de planlagte investeringer og hurtigt modtage refusion efter forelæggelsen af deres betalingsanmodninger, bør det supplerende første forfinansieringsbeløb tilbagebetales til Kommissionen, hvis det ikke i tilstrækkeligt omfang er fulgt op af betalingsanmodninger indgivet til Kommissionen inden for en bestemt frist.
            
         
               (5)
            
            
               Med henblik på at forbedre den effektive brug af de disponible midler til finansiering af foranstaltninger via operationelle programmer under konvergensmålet og målet om regional konkurrenceevne og beskæftigelse, der støttes af fondene, og som er vedtaget for 2007-2013 i Grækenland, bør de maksimale medfinansieringssatser øges, og loftet for betalinger til programmerne i slutningen af programmeringsperioden hæves. For at sikre, at de ressourcer, der således bliver til rådighed, rent faktisk anvendes til finansiering af investeringer på lokalt plan, bør der fastsættes en indberetningsmekanisme.
            
         
               (6)
            
            
               På grund af den hastende karakter af den nødvendige støtte bør denne forordning træde i kraft dagen efter offentliggørelsen i Den Europæiske Unions Tidende.
            
         
               (7)
            
            
               Europa-Parlamentets og Rådets forordning (EU) nr. 1303/2013 (2) bør derfor ændres —
            
         VEDTAGET DENNE FORORDNING:
   Artikel 1
   I forordning (EU) nr. 1303/2013 foretages følgende ændringer:
   
               1)
            
            
               I artikel 134 indsættes følgende stykke:
               »1a.   Ud over de rater, der er fastsat i stk. 1, litra b) og c), betales årligt i 2015 og 2016 et supplerende første forfinansieringsbeløb på 3,5 % af støtten fra fondene og EHFF for hele programmeringsperioden til operationelle programmer i Grækenland.
               Den supplerende første forfinansiering finder ikke anvendelse på programmer under målet om europæisk territorialt samarbejde eller på den specifikke tildeling til ungdomsbeskæftigelsesinitiativet.
               Hvis det samlede supplerende første forfinansieringsbeløb, der udbetales på grundlag af nærværende stykke i 2015 og 2016 til et operationelt program for hver fond, hvor det er relevant, ikke pr. 31. december 2016 er omfattet af betalingsanmodninger indgivet af attesteringsmyndigheden for programmet, tilbagebetaler Grækenland det samlede supplerende første forfinansieringsbeløb for hver fond, der er udbetalt til dette program, til Kommissionen. Disse tilbagebetalinger udgør ikke en finansiel korrektion og reducerer ikke støtten fra fondene eller EHFF til de operationelle programmer. Tilbagebetalte beløb udgør interne formålsbestemte indtægter i henhold til finansforordningens artikel 21, stk. 3, litra c).«
            
         
               2)
            
            
               I artikel 152 tilføjes følgende stykker:
               »4.   Uanset artikel 79, stk. 1, i forordning (EF) nr. 1083/2006, udgør loftet for det kumulerede samlede beløb af forfinansieringsbetalinger og mellemliggende betalinger 100 % af bidraget fra fondene til de operationelle programmer under konvergensmålet og målet om regional konkurrenceevne og beskæftigelse i Grækenland.
               5.   Uanset artikel 53, stk. 2, og artikel 77, stk. 1, i forordning (EF) nr. 1083/2006 og uanset Kommissionens beslutninger om fastsættelse af en maksimumssats og et maksimumsbeløb for fondenes bidrag til hvert græsk operationelt program og for hver prioritetsakse, beregnes mellemliggende betalinger og betalinger af saldoen ved at anvende en maksimal medfinansieringssats på 100 % af de støtteberettigede udgifter, der er angivet for græske operationelle programmer under konvergensmålet og målet om regional konkurrenceevne og beskæftigelse under hvert prioriteringsområde i hver udgiftsoversigt, der er attesteret af attesteringsmyndigheden. Artikel 77, stk. 2, i forordning (EF) nr. 1083/2006 finder ikke anvendelse på operationelle programmer i Grækenland.
               6.   Grækenland indfører en mekanisme med henblik på at sikre, at de supplerende beløb, der stilles til rådighed som følge af de foranstaltninger, der er fastsat i nærværende artikels stk. 4 og 5, udelukkende anvendes til udbetalinger til støttemodtagere og operationer i operationelle programmer.
               Grækenland forelægger Kommissionen en rapport om gennemførelsen af nærværende artikels stk. 4 og 5 inden udgangen af 2016 og rapporterer yderligere i den endelige gennemførelsesrapport, der forelægges i henhold til artikel 89, stk. 1, litra a), i forordning (EF) nr. 1083/2006.«
            
         Artikel 2
   Denne forordning træder i kraft dagen efter offentliggørelsen i Den Europæiske Unions Tidende.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 14. oktober 2015.
      
         
            På Europa-Parlamentets vegne
         
         M. SCHULZ
         
            Formand
         
      
      
         
            På Rådets vegne
         
         J. ASSELBORN
         
            Formand
         
      
   
   
      (1)  Europa-Parlamentets holdning af 6.10.2015 (endnu ikke offentliggjort i EUT) og Rådets afgørelse af 8.10.2015.
   
      (2)  Europa-Parlamentets og Rådets forordning (EU) nr. 1303/2013 af 17. december 2013 om fælles bestemmelser for Den Europæiske Fond for Regionaludvikling, Den Europæiske Socialfond, Samhørighedsfonden, Den Europæiske Landbrugsfond for Udvikling af Landdistrikterne og Den Europæiske Hav- og Fiskerifond og om generelle bestemmelser for Den Europæiske Fond for Regionaludvikling, Den Europæiske Socialfond, Samhørighedsfonden og Den Europæiske Hav- og Fiskerifond og om ophævelse af Rådets forordning (EF) nr. 1083/2006 (EUT L 347 af 20.12.2013, s. 320).